b'\n_START_ARTICLE_\nJack Bruce\n_START_SECTION_\nTidlig start med jazz\n_START_PARAGRAPH_\nBruce startede med at spille jazzbas som teenager og fik et stipendium til at studere cello og komposition ved Royal Scottish Academy of Music and Drama. Akademiet \xc3\xb8nskede ikke, at de studerende spillede jazz, og da Bruce fik valget mellem akademiet og jazzmusikken, forlod han uddannelsen.\n_START_SECTION_\n1960erne f\xc3\xb8r Cream\n_START_PARAGRAPH_\nBruce startede som kontrabassist i et Big Band, inden han i 1962 blev medlem af Blues Incorporated,, som var dannet af Alexis Korner. Andre medlemmer var organisten Graham Bond, saxopfonisten Dick Heckstall-Smith og trommeslageren Ginger Baker. I 1963 opl\xc3\xb8stes gruppen og Bruce var med til at danne the Graham Bond Quartet med Bond, Baker og guitaristen John McLaughlin. Bruce skiftede her kontrabassen ud med en elektrisk basguitar. Gruppen fortsatte uden McLaughlin som The Graham Bond Organisation, men i august 1965 forlod Bruce konstellationen for at slutte sig til John Mayall & the Bluesbreakers, som bl.a. omfattede guitaristen Eric Clapton. Mindre end et \xc3\xa5r senere optr\xc3\xa5dte Bruce med Manfred Mann i 1966, og var bl.a. med p\xc3\xa5 hitlistesuccesen "Pretty Flamingo", som n\xc3\xa5ede f\xc3\xb8rstepladsen p\xc3\xa5 den engelske hitliste. De samlede Manfred Mann-optagelser med Jack Bruce findes p\xc3\xa5 4-CD EMI box settet Down the Road Apiece.\n_START_SECTION_\nCream\n_START_PARAGRAPH_\nI juli 1966 tog Bruce et nyt spring fremad som basguitarist, sangskriver og ledende vokal i Cream, som i \xc3\xb8vrigt bestod af Ginger Baker og Eric Clapton._NEWLINE_Med Cream opn\xc3\xa5ede Bruce ry for at v\xc3\xa6re en af de mest fremtr\xc3\xa6dende bassister i rockmusikken, og hans stil har haft stor indflydelse p\xc3\xa5 den n\xc3\xa6ste generation af bassister, f.eks. Sting, Geddy Lee og Jeff Berlin. Cream anses stadig for at v\xc3\xa6re den f\xc3\xb8rende supergruppe bl.a. de trioer, der opstod i slutningen af 1960\'erne.\n_START_SECTION_\n1970 \xe2\x80\x93 1999\n_START_PARAGRAPH_\nBruces f\xc3\xb8rste soloalbum Songs for a Tailor blev udgivet i september 1969. Han n\xc3\xa5ede at turnere med bl.a. McLaughlin, Larry Coryell og Mitch Mitchell, inden han i 1972 dannede en blues rock supergruppe, West, Bruce and Laing med guitaristen Leslie West og trommeslageren Corky Laing, der begge kom fra det Cream-inspirerede amerikanske band Mountain. West, Bruce and Laing indspillede to studiealbummer, Why Dontcha og Whatever Turns You On, og et live-album, Live \'n\' Kickin\' inden det opl\xc3\xb8stes i 1974._NEWLINE_I 1975 udgav Bruce soloalbummet Out of the Storm og turnerede bl.a. med den tidligere Rolling Stones guitarist Mick Taylor. Settet er optaget p\xc3\xa5 Live \'75 (at the Manchester Free Trade Hall), I 1979 spillede han ved enkelte liveoptr\xc3\xa6dener med medlemmer af the Mahavishnu Orchestra, bl.a. John McLaughlin og trommeslageren Billy Cobham._NEWLINE_I 1981 samarbejdede Bruce med guitaristen Robin Trower og udgav to album BLT (som blev et mindre hit i Storbritannien) og Truce._NEWLINE_I 1983 begyndte Bruce et samarbejde med Latin-musikeren Kip Hanrahan. I \xc3\xa5rene fremover (indtil 2001) udgav de en r\xc3\xa6kke albummer: Desire Develops an Edge, Vertical\'s Currency, A Few short Notes from the End Run, Exotica og All Roads are made of the Flesh. Samarbejdet med Hanrahan har v\xc3\xa6ret det l\xc3\xa6ngst varende i Bruces karriere._NEWLINE_Blandt mange andre projekter var BBM. I 1993 var Ginger Baker overraskende m\xc3\xb8dt frem ved en koncert i K\xc3\xb6ln i anledning af Bruces 50 \xc3\xa5rs f\xc3\xb8dselsdag. Som s\xc3\xa6rlig g\xc3\xa6st var den irske guitarist Gary Moore inviteret. P\xc3\xa5 baggrund af dette m\xc3\xb8de dannede Bruce, Baker og Moore trioen BBM og udgav et album Around the Next Dream, som n\xc3\xa5ede top ti i Storbritannien. Efter en kort, succesfuld turn\xc3\xa9, som bl.a. omfattede Midtfyns Festivalen, br\xc3\xb8d gamle uoverensstemmelser mellem Bruce og Baker ud, og gruppen opl\xc3\xb8stes._NEWLINE_I 1998 spillede Bruce med Ringo Starrs All Starr Band, der havde Peter Frampton som guitarist. I Denver, Colorado dukkede Baker pludselig op p\xc3\xa5 scenen, og Bruce, Baker og Frampton spillede et kort s\xc3\xa6t med Cream-klassikere.\n_START_SECTION_\nEfter 2000\n_START_PARAGRAPH_\nBruce fik tiltagende problemer med sit helbred, og i sommeren 2003 fik han stillet diagnosen levercancer. I september 2003 gennemgik han en levertransplantation, men i f\xc3\xb8rste omgang frast\xc3\xb8dte hans krop det nye organ.  Han blev dog helbredt, og i 2004 startede han p\xc3\xa5 ny med at optr\xc3\xa6de. I maj 2005 gendannedes det oprindelige Cream med Bruce, Clapton og Baker ved velbes\xc3\xb8gte koncerter i Royal Albert Hall, London udgivet som Royal Albert Hall London May 2\xe2\x80\x933\xe2\x80\x935\xe2\x80\x936 2005, og Madison Square Garden i New York._NEWLINE_Af hensyn til sit helbred har Bruce siden operationen kun v\xc3\xa6ret p\xc3\xa5 kortere turn\xc3\xa9er, bl.a. med Trower. I 2008 indspillede de et album med titlen Seven Moons._NEWLINE_I februar 2010 udkom den autoriserede biografi skrevet af Harry Shapiro. _NEWLINE_I sommeren 2010 spillede Bruce ved the Hippiefest tour of America med eksmedlemmer af afd\xc3\xb8de John Entwistles Band.'